Oficialusis leidinys L 131 , 28/05/2003 p. 0018 - 0019



Komisijos sprendimas 2003 m. gegužės 22 d. suteikiantis Švedijai nukrypti leidžiančią nuostatą nuo Tarybos direktyvos 64/433/EEB ir nustatantis lygiaverčius sveikatos reikalavimus, kurių turi būti laikomasi išpjaustant šviežią mėsą (pranešta dokumentu Nr. C(2003) 1635) (tekstas svarbus EEE) (2003/380/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1964 m. birželio 26 d. Tarybos direktyvą 64/433/EEB dėl sveikatos problemų, turinčių įtakos Bendrijos vidaus prekybai šviežia mėsa [1], su paskutiniais pakeitimais, padarytais Direktyva 95/23/EEB [2], ypač į jos 13 straipsnį, kadangi: (1) pagal Tarybos direktyvos 72/462/EEB [3] su paskutiniais pakeitimais, padarytais Reglamentu (EB) Nr. 1452/2001 [4], 18 straipsnio 3 dalį 1991 m. sausio 28 d. buvo priimtas sprendimas, leidžiantis išpjaustyti šiltas galvijienos ir kiaulių skerdenas laikantis specialių reikalavimų tam tikrose Švedijos įmonėse; (2) Švedija įstojo į Bendriją 1995 m. sausio 1 d. Dėl šios priežasties Direktyva 72/462/EEB nebėra sprendimo, pagal kurį leidžiama išpjaustyti šiltą mėsą, teisinis pagrindas. Todėl visi nauji sprendimai turėtų būti priimti pagal Direktyvą 64/433/EEB; (3) savo 2002 m. liepos 15 d. raštu Švedijos valdžios institucijos pateikė Komisijai prašymą suteikti leidžiančią nukrypti nuostatą nuo Direktyvos 64/433/EEB I priedo 46 punkto d papunkčio šviežios jautienos ir kiaulienos išpjaustymui. Šiame prašyme nurodomi sveikatos reikalavimai, lygiaverčiai nustatytiesiems minėtoje dalyje; (4) šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis Nepaisant Direktyvos 64/433/EEB I priedo 46 punkto d papunkčio, Švedija gali leisti išpjaustyti šviežią jautieną ir kiaulieną pagal šio sprendimo priede nustatytus reikalavimus. 2 straipsnis Šis sprendimas skirtas valstybėms narėms. Priimta Briuselyje, 2003 m. gegužės 22 d. Komisijos vardu Komisijos narys David Byrne [1] OL 121, 1964 7 29, p. 2012/64. [2] OL L 243, 1995 10 11, p. 7. [3] OL L 302, 1972 12 31, p. 28. [4] OL L 198, 2001 7 21, p. 11. -------------------------------------------------- PRIEDAS Specialūs reikalavimai, keliami galvijų ir kiaulių skerdenų išpjaustymui 1. Skerdenos, atvežtos iš skerdyklų jas atvėsinus šaldymo patalpose, eksploatuojamose oro temperatūrai prie ištekėjimo iš garintuvų angos esant tokiai, kad galvijų skerdenos gali būti atvėsinamos iki 7 °C vidaus temperatūros per 48 valandas, o kiaulių skerdenos – per 20 valandų, vežamos į išpjaustymo patalpas, kuriose temperatūra neviršija 12 °C ir kurios yra toje pačioje pastatų grupėje kaip ir atvėsinimo patalpos. 2. Mėsa pervežama per vieną operaciją. 3. Skerdenos įvežamos į išpjaustymo patalpą ir iškaulinamos prieš pasiekiant 7 °C vidaus temperatūrą, jei galvijų skerdenos išpjaustomos per 48 valandas, o kiaulių skerdenos – per 20 valandų nuo skerdimo operacijos pabaigos. 4. Laikas tarp mėsos atvežimo į išpjaustymo patalpą ir tolesnio šaldymo neviršija 60 minučių. 5. Išpjaustyta ir supakuota mėsa nedelsiant vežama į atitinkamas šaldymo patalpas. --------------------------------------------------